ส่วนที่ 1

ข้อมูลสรุป (Executive Summary)

ข้อมูลสรุปบริษัทที่ออกหลักทรัพย์

บริษัท ธนมิตร แฟคตอริ่ง จำกัด (มหาชน) ประกอบธุรกิจแฟคตอริ่ง
โดยเป็นผู้ให้บริการเงินทุนหมุนเวียนระยะสั้นด้วยการรับซื้อลดลูกหนี้การค้าโดยการรับโอนสิทธิเรียกร้องในการรับเงิน

จุดเด่นในการดำเนินธุรกิจ คือ เป็นบริษัทที่ประกอบธุรกิจแฟคตอริ่งเพียงอย่างเดียวในประเทศ
โดยเน้นกลุ่มลูกค้าที่เป็นผู้จัดจำหน่ายสินค้าให้แก่ธุรกิจค้าปลีกสมัยใหม่ (Modern Trade) อาทิเช่น
กลุ่มห้างสรรพสินค้า ซุปเปอร์มาร์เก็ต ร้านสะดวกซื้อ เป็นต้น
ซึ่งบริษัทได้รับความร่วมมือในการตรวจสอบมูลหนี้ก่อนการรับซื้อเอกสารการค้าและการตอบรับการแจ้งโอนสิทธิจากกลุ่มลูกหนี้ขนาดใหญ่
และกลุ่มผู้ถือหุ้นบางส่วน ซึ่งมีฐาน Supplier ที่เป็นลูกค้าของบริษัทอยู่เป็นจำนวนมาก
ทำให้บริษัทมีความเสี่ยงด้านการเรียกเก็บหนี้ต่ำ
นอกจากนี้เพื่อให้การดำเนินธุรกิจของบริษัทและธุรกิจของลูกค้ามีการเติบโตอย่างต่อเนื่องและยั่งยืน
บริษัทจึงได้ใช้กลยุทธ์ในการจัดให้มีข้อมูลที่เพียงพอเกี่ยวกับการบริหารการจัดการของลูกค้า
ให้คำปรึกษาหรือข้อเสนอแนะที่เป็นประโยชน์ต่อลูกค้า อาทิ การบริหารสินค้าคงคลังและวัตถุดิบ
การจัดหาแหล่งวัตถุดิบ การบริหารลูกหนี้ รวมถึงการดูแลและอำนวยความสะดวกในการขยายวงเงิน
เพื่อเพิ่มโอกาสในการทำธุรกิจให้แก่ลูกค้า เป็นต้น

ด้านการดำเนินธุรกิจในปี 2551
ท่ามกลางความไม่แน่นอนทางการเมืองที่เกิดขึ้นประกอบกับราคาน้ำมันที่มีความผันผวน
และวิกฤติเศรษฐกิจโลกที่ได้รับผลกระทบจากสถานการณ์ Sub Prime
ของสหรัฐอเมริกาที่ต่อเนื่องมาจากไตรมาสที่ 4 ของปี 2550
ส่งผลให้ภาวะเศรษฐกิจไทยชะลอตัวทั้งด้านการลงทุนและการบริโภค
ดังนั้นบริษัทจึงต้องเพิ่มความระมัดระวังในการดำเนินงานมากยิ่งขึ้น อย่างไรก็ตาม
บริษัทยังคงมุ่งเน้นการสร้างความสัมพันธ์ที่ดีกับลูกค้าในแบบระยะยาว
โดยจัดให้มีข้อมูลที่เพียงพอเกี่ยวกับการบริหารการจัดการของลูกค้า
รวมถึงการให้คำปรึกษาหรือข้อเสนอแนะที่เป็นประโยชน์ต่อลูกค้า ไม่ว่าจะเป็นกลุ่มลูกค้าขนาดเล็ก
ขนาดกลาง หรือขนาดใหญ่
ดังนั้นนโยบายในการดำเนินธุรกิจจึงมุ่งเน้นการบริหารความความสัมพันธ์ที่ดีกับลูกค้า
นอกจากนี้บริษัทยังได้รับการสนับสนุนเป็นอย่างดีจากกลุ่มลูกหนี้รายใหญ่ และกลุ่มผู้ถือหุ้นบางส่วน
ซึ่งมีฐาน Supplier ที่เป็นลูกค้าของบริษัทอยู่เป็นจำนวนมาก
ทำให้บริษัทมีความเสี่ยงในการเรียกเก็บหนี้ต่ำ

ด้านผลประกอบการของบริษัทในปี 2551 ยังคงมีผลประกอบการที่ดีท่ามกลางภาวะดังกล่าว
โดยบริษัทมีกำไรก่อนภาษีและค่าเผื่อหนี้สงสัยจะสูญจำนวน 58.91 ล้านบาท เพิ่มขึ้นจากปี 2550
เป็นจำนวนเงิน 9.29 ล้านบาท หรือเพิ่มขึ้นร้อยละ 18.73 และมีกำไรสุทธิจำนวน 38.87
ล้านบาท เพิ่มขึ้นจากปี 2550 เป็นจำนวนเงิน 4.27 ล้านบาท หรือเพิ่มขึ้นร้อยละ 12.35
ปัจจัยที่ส่งผลให้บริษัทมีผลประกอบการที่ดีในปี 2551 นั้นมาจากการบริหารสภาพคล่องที่มีประสิทธิภาพ
กล่าวคือ
ดอกเบี้ยจ่ายที่มีอัตราลดลงมากกว่าอัตราการเพิ่มขึ้นของรายได้จากการรับโอนสิทธิเรียกร้องและรายได้ค่าธรรมเนียมและบริการ
โดยในปี 2551 บริษัทมีดอกเบี้ยจ่ายจำนวนเงิน 42.40 ล้านบาทลดลงจากปี 2550 เป็นจำนวนเงิน
4.35 ล้านบาท หรือลดลงร้อยละ 9.31
ในขณะที่รายได้จากการรับโอนสิทธิเรียกร้องและรายได้ค่าธรรมเนียมและบริการจำนวน 143.84
ล้านบาท เพิ่มขึ้นจากปี 2550 เป็นจำนวนเงิน 11.50 ล้านบาท หรือเพิ่มขึ้นร้อยละ 8.69 เท่านั้น
ส่งผลให้ส่วนต่างอัตราดอกเบี้ย (Spread) เพิ่มขึ้น

ณ วันที่ 31 ธันวาคม 2551 งบดุลของบริษัทมีสินทรัพย์รวมจำนวน 1,333 ล้านบาท
หนี้สินรวมจำนวน 1,140 ล้านบาท ส่วนของผู้ถือหุ้นรวมจำนวน 193 ล้านบาท
คิดเป็นอัตราส่วนหนี้สินต่อส่วนของผู้ถือหุ้น 5.9 เท่า

มติที่ประชุมคณะกรรมการของบริษัท ครั้งที่ 1/2552 เมื่อวันที่ 24 กุมภาพันธ์ 2552
มีมติให้เสนอที่ประชุมสามัญผู้ถือหุ้นประจำปี เพื่อขออนุมัติการจ่ายเงินปันผลสำหรับผลการดำเนินงานปี
2551 โดยจ่ายในอัตราหุ้นละ 1.20 บาท จำนวน 20 ล้านหุ้น เป็นจำนวนเงิน 24.0 ล้านบาท
คิดเป็นอัตราร้อยละ 61.74 ของกำไรสุทธิประจำปี และขออนุมัติสำรองตามกฎหมายเป็นจำนวนเงิน
2.0 ล้านบาท

เพื่อให้การดำเนินธุรกิจของบริษัทมีประสิทธิภาพมากยิ่งขึ้น
บริษัทจึงมุ่งเน้นและให้ความสำคัญกับการพัฒนาในด้านต่าง ๆ ดังนี้

-   ด้านบุคลากร บริษัทให้ความสำคัญกับการพัฒนาบุคคลกรเป็นอันดับแรกไม่ว่าจะเป็นการสรรหา
    การพัฒนาพนักงานตามสายอาชีพ การฝึกอบรมพนักงาน และการจัดเตรียมผู้บริหารทดแทน
    เพื่อให้สอดคล้องกับการดำเนินธุรกิจขององค์กรทั้งในปัจจุบันและอนาคต โดยในปี 2551
    บริษัทได้จัดส่งบุคลากรเข้ารับการฝึกอบรมในหัวข้อที่มีความสอดคล้องและเหมาะสมกับหน้าที่ความรับผิดชอบ
    เพื่อเพิ่มทักษะและความสามารถในการพัฒนาตนเอง
    การเลื่อนตำแหน่งให้แก่พนักงานที่มีความเหมาะสม
    รวมถึงการปรับปรุงแก้ไขข้อบังคับและสวัสดิการพนักงานให้มีความสอดคล้องกับสภาวการณ์ปัจจุบัน

-   ด้านระบบงาน
    บริษัทได้มีการพัฒนาระบบเทคโนโลยีสารสนเทศอย่างต่อเนื่องควบคู่ไปกับการพัฒนากระบวนการทำงาน
    เพื่อรองรับและเพิ่มประสิทธิภาพในการปฏิบัติงาน
    การบริหารงานและการบริหารความเสี่ยงที่จะเกิดขึ้นในอนาคต

-   ด้านการกำกับดูแลกิจการ
    คณะกรรมการบริษัทมีนโยบายในการส่งเสริมให้บริษัทมีการกำกับดูแลกิจการที่ดี
    โดยให้ความสำคัญและปฏิบัติตามกฎระเบียบของสำนักงานคณะกรรมการกำกับหลักทรัพย์และตลาดหลักทรัพย์
    (สำนักงาน ก.ล.ต.) และตลาดหลักทรัพย์แห่งประเทศไทย อาทิเช่น
    การอนุมัติการทำรายการค้าปกติกับ บุคลที่เกี่ยวข้อง
    การอนุมัติกฎบัตรของคณะกรรมการตรวจสอบที่มีการแก้ไขตามที่สำนักงาน ก.ล.ต.
    และตลาดหลักทรัพย์ฯ ได้แก้ไข
    นอกจากนี้บริษัทได้รับผลการประเมินจากการจัดประชุมผู้ถือหุ้นสามัญประจำปี 2551
    โดยได้รับการประเมินในระดับดีเยี่ยม ทั้งนี้
    คณะกรรมการบริษัทเชื่อว่าการกำกับดูแลกิจการที่ดีจะเป็นประโยชน์ในการจัดการให้มีผลประกอบการที่ดี
    และจะเป็นประโยชน์ต่อผู้ถือหุ้นและนักลงทุนระยะยาว

สำหรับเป้าหมายในการดำเนินธุรกิจของบริษัทในปี 2552
ยังคงมุ่งหวังที่จะเป็นบริษัทชั้นนำด้านแฟคตอริ่งในประเทศ
เพื่อส่งเสริมให้เกิดการลงทุนและการบริโภคภายในประเทศเพิ่มขึ้น
โดยการเสริมสร้างศักยภาพและสนับสนุนผู้ประกอบการให้มีทางเลือกในการเข้าถึงแหล่งเงินทุนได้ง่ายขึ้น
นอกเหนือจากสถาบันการเงินหลักอื่น ๆ
โดยเน้นกลุ่มลูกค้าเป้าหมายที่บริษัทมีความเข้าใจถึงแนวทางการดำเนินธุรกิจ
และส่งเสริมผู้ประกอบการรายเล็กให้เติบโตเป็นผู้ประกอบการรายใหญ่ ดังที่บริษัทได้ปฏิบัติมาตลอด
นอกจากนี้บริษัทได้กำหนดให้ปี 2552 เป็นปีแห่งการควบคุมคุณภาพ
โดยการวางแผนและทบทวนการบริหารความเสี่ยงให้สอดคล้องกับการเปลี่ยนแปลงต่าง ๆ
ที่อาจส่งผลกระทบต่อการบริหารงานของบริษัท
รวมถึงการพัฒนาระบบการปฏิบัติงานให้มีประสิทธิภาพมากขึ้น
เพื่อผลประโยชน์สูงสุดของกลุ่มผู้มีส่วนได้เสียทุกกลุ่ม และการเติบโตอย่างมีคุณภาพในระยะยาวต่อไป